האיים האזוריים

האיים האַזוֹרִיים (בפורטוגזית: Açores) הם ארכיפלג של תשעה איים געשיים במרכז האוקיינוס האטלנטי המשתייכים לפורטוגל. האיים נמצאים במרחק 1,500 קילומטר מליסבון ובערך 3,900 קילומטר מהחוף המזרחי של אמריקה הצפונית. שטח האיים כ-2,300 קילומטר רבוע, ואוכלוסייתם הכוללת מונה 236,440 תושבים (נכון ל-2022). עיר הבירה היא פונטה דלגדה הממוקמת באי סאו מיגל. האיים משתרעים לאורך 645 קילומטר בערך. האיים הם אוטונומיה פורטוגזית (חבלי פורטוגל האוטונומיים). הם שוכנים בקו הרוחב של ליסבון, לפיכך הם נהנים מאקלים מתון, עם שינויים קלים במהלך השנה. כלכלת האיים מבוססת בעיקר על חקלאות והגידולים העיקריים הם פירות (בננה, אננס), טבק, גידולי בקר ויין. בסאו מיגל פועלות תחנות כוח גאותרמיות המספקות את רוב תצרוכת החשמל של האי. מקור שמם של האיים הוא במילה נץ (Açor בפורטוגלית) על שם הנצים שהיו נפוצים שם עם הגעת הפורטוגלים. היסטוריה מספר קטן של היפוגאות (מבנים תת-קרקעיים חקוקים בסלעים) שמשוער שנחצבו לפני כ-2,000 שנים, זוהו באיים קורבו, סנטה מריה וטרסיירה, דבר המרמז על נוכחות אנושית באיים לפני הפורטוגזים. בנוסף, התגדלו באי קורבו מטבעות קורבו קרתגיים המעידים כי ספנים מקרתגו הגיעו לאי. האיים האזוריים התגלו בשנת 1427 על ידי אחד מרבי-החובלים שהפליגו עם אנריקה הספן. הקולוניזציה של האיים החלה בשנת 1437. משטר הרוחות בין האיים לאירופה היווה זירת התנסות חשובה לנווטים שחצו את האוקיינוס האטלנטי. השייט לאזוריים לימד את נווטי התקופה כי בקווי רוחב שונים נושבות הרוחות בכיוונים מנוגדים. גילוי זה איפשר קיצור משמעותי בזמן ההפלגה מערבה ומזרחה, והתלות בשרירותו, לכאורה, של כיוון הרוח פחתה משמעותית. במאות ה-16 וה-17 התחוללו באזור קרבות ימיים בין הבריטים לבין הספרדים. האיים נכבשו והוחזקו על ידי הספרדים משנת 1580 עד 1640 ושימשו בסיס יציאה לצי הספרדי. בשנת 1943 חתמה פורטוגל על הסכם עם בעלות הברית שהעניק להן את האפשרות להשתמש בנמלים ובשדה התעופה של האיים. החלטה זו הביאה למפנה במאבק בצוללות הגרמניות וביכולת ההגנה על שיירות האוניות של בעלות הברית. במהלך מלחמת יום הכיפורים אפשרה פורטוגל למטוסי חיל האוויר האמריקני שהפעילו את הרכבת האווירית לישראל להשתמש באיים האזוריים כבסיס תדלוק, לאחר שמדינות מערביות אחרות סירבו לסייע והותירו את ארצות הברית ללא מיקום חלופי לתדלק בו את מטוסיה בדרכם לישראל. ארצות הברית השתמשה באיים האזוריים כבסיס תדלוק גם בהטסת מטוסי ה-F35 לישראל באפריל 2017. גאוגרפיה וגאולוגיה הארכיפלג מורכב מתשעה איים געשיים המתחלקים לשלוש קבוצות: הקבוצה המערבית ובה האיים פלורש וקורבו, הקבוצה המרכזית ובה האיים פיקו, טרסיירה, סאו ז'ורז'ה, פאיאל וגרסיוסה, ובמזרח סאו מיגל וסנטה מרייה. האיים משתרעים על פני יותר מ-600 ק"מ. הר הגעש פיקו באי פיקו שגובהו 2,351 מטרים הוא הנקודה הגבוהה ביותר בפורטוגל. האיים האזוריים נמצאים במפגש של שלושה לוחות טקטוניים: הלוח הצפון-אמריקאי, הלוח האפריקאי, והלוח האירואסייתי, והאיים נמצאים משני צידיו של הרכס המרכז-אטלנטי. האיים המערביים ביותר בארכיפלג, האיים קורבו ופלורש, נמצאים על הלוח הצפון-אמריקאי, בעוד שאר האיים מצויים על הגבול שבין הלוחות האפריקאי והאירואסייתי. התופעות הגעשיות והסייסמיות באזור האיים מיוחסות בעיקר להתפשטות הקרום לאורך ההעתקים הקיימים באזור, אך גם לקיומה של נקודה חמה. האיים נוצרו בפעילות סייסמית וגעשית בתקופת הנאוגן, לפני כ-8 מיליון שנים. בוטניקה באיים ישנם 60 מינים אנדמים - מינים הנמצאים רק באיים. Laurus azorica – עץ דפנה אזורי, אחד העצים הבולטים ביערות המקוריים. Juniperus brevifolia – ערער אזורי, עץ מחטני קטן הגדל בגבהים שונים. Erica azorica – סוג של שיח אברש (heather) הגדל במקומות פתוחים ולחים. Azorina vidalii – פרח יפהפה ונדיר ממשפחת הפעמוניתיים, הגדל בעיקר במצוקים. Vaccinium cylindraceum – סוג של חמוציות מקומיות, עם פרחים ורודים ופירות קטנים. הקהילה היהודית ערך מורחב – יהדות האיים האזוריים ראשוני המתיישבים היהודים הגיעו ב-1819 ממרוקו. הם עסקו במסחר. בואם עורר התנגדות של המקומיים וב 1835 היו הפגנות נגד הסוחרים היהודים. 1836 הוקם בית הכנסת בעיר פונטה דלגדה בשם " שער השמיים". במחצית השנייה של המאה העשרים נטשו היהודים את האי ובית הכנסת נעזב. העירייה שיפצה את בית הכנסת שנפתח לקהל ב-2015. מוזיאונים באי São Miguel המוזיאון לטבע שוכן במנזר ששופץ. המוזיאון נוסד ב-1876 על ידי Dr. Carlos Machado. המוזיאון מציג את סיפורם של חוקרים שגילו מיני צמחים ובעלי חיים הייחודיים לאי. המוזיאון למלאכות מסורתיות. נימצא בבית של Manuel João Melo ב-Capelas. מוצגות בו טכניקות של עיבוד חומרים מסורתיים שהתפתחו באיים האזוריים. מוזיאון ההגירה בו מוצגים מסמכים, מיכתבים וסיפוריהם של בני האי שחיפשו פרנסה מעבר לים. São Sebastião Museum הנימצא במבצר השוכן בצפון האי. גלריה שטח ואוכלוסייה לקריאה נוספת קישורים חיצוניים אתר האינטרנט הרשמי של האיים האזוריים (בפורטוגזית ובאנגלית) האיים האזוריים, באתר אנציקלופדיה בריטניקה (באנגלית) האיים האזוריים, דף שער בספרייה הלאומית האיים האזוריים, באתר פורטוגל-ישראל האיים האזוריים – מידע האזוריים מאת רוברט סנטוס ברוך הבא לאיים האזוריים דפנה טריואקס, האיים האזוריים: עוד לא גיליתם את האזור הזה, באתר ynet, 5 ביולי 2013 ד"ר רוני רדו, תגידו, באיים האזוריים כבר הייתם?, באתר ynet, 19 בינואר 2015 הסוד הכמוס של אירופה: האיים האזוריים, באתר ynet, 3 ביולי 2019 יואב אלעד, האיים האזוריים: בריחה קטנה לגן עדן ירוק בלב האוקיינוס האטלנטי, באתר הארץ, 6 ביולי 2021 הערות שוליים